దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
World Cup 2019: ప్రపంచ కప్ సవాళ్లకు మేం రె‘ఢీ’: శిఖర్ ధావన్
తాజా ఐపీఎల్‌లో రాణించిన బ్యాట్స్‌మెన్లలో ఢిల్లీ క్యాపిటల్స్ ఓపెనర్, టీమిండియా క్రికెటర్ శిఖర్ ధావన్ ఒకడు. 16 మ్యాచ్‌లాడిన ధావన్.. 521 పరుగులు సాధించి ఢిల్లీ విజయాల్లో కీలకపాత్ర పోషించాడు.
Samayam Telugu | Updated:
May 14, 2019, 07:58PM IST
హైలైట్స్
ఐపీఎల్ 12 సీజన్లో నిలకడగా రాణించిన ఢిల్లీ ఓపెనర్ శిఖర్ ధావన్
పృథ్వీ షాతో ఎలా ఆడానో, రోహిత్ శర్మతో కూడా అదే తీరుగా ఉంటాను
ప్రపంచ కప్ కోసం మంచి జట్టుతో సిద్ధంగా ఉన్నాం: భారత ఓపెనర్ ధావన్
దాదాపు రెండు నెలలపాలు క్రికెట్ ప్రేమికులను ఉర్రూతలూగించిన ఐపీఎల్ 12వ సీజన్ ఆదివారం ముగిసింది. పొట్టి క్రికెట్ నుంచి 50 ఓవర్ల ఫార్మాట్‌కు అలవాటు పడేందుకు క్రికెటర్లకు కాస్త టైమ్ పడుతుంది. అయితే టీ20 నుంచి వన్డే క్రికెట్‌కు మారేందుకు అంతగా శ్రమించాల్సిందేమీ లేదని శిఖర్ ధావన్ అభిప్రాయపడ్డాడు.
తాజా ఐపీఎల్‌లో రాణించిన బ్యాట్స్‌మెన్లలో ఢిల్లీ క్యాపిటల్స్ ఓపెనర్, టీమిండియా క్రికెటర్ శిఖర్ ధావన్ ఒకడు. 16 మ్యాచ్‌లాడిన ధావన్.. 521 పరుగులు సాధించి ఢిల్లీ విజయాల్లో కీలకపాత్ర పోషించాడు. అయితే ఢిల్లీ తరఫున పృథ్వీ షాతో ఓపెనింగ్ చేసిన తనకు టీమిండియాలో రోహిత్ శర్మతో కలిసి మళ్లీ ఇన్నింగ్స్ ఆరంభించడం ఇబ్బంది కాదన్నాడు. తరచుగా రోహిత్‌తో టచ్‌లో ఉంటారా అని అడిగిన ప్రశ్నకు.. ఎప్పుడూ టచ్‌లో ఉండటానికి రోహిత్ తనకేమీ భార్య కాదంటూ చమత్కరించాడు ‘గబ్బర్’. ఏ జట్టు విజయాలలో అయినా టాపార్డర్ ఆటగాళ్ల పరుగులు, ఫామ్ కీలకమని పేర్కొన్నాడు.
‘చాలా ఏళ్లుగా రోహిత్‌తో కలిసి ఆడుతున్నా. ఇప్పుడు ప్రత్యేకంగా రోహిత్ నా గురించి, నేను అతడి గురించి తెలుసుకోవాల్సిన పనిలేదు. ఆట అనేది మా ఇద్దరి మైండ్ సెట్‌ మీద ఆధారపడి ఉంటుంది. ఒకరు పరుగులు సాధిస్తున్నప్పుడు అవతలి బాట్స్‌మన్ స్ట్రైక్ రొటేస్ట్ చేస్తూ సహకరించాలి. మైండ్ సెట్ మార్చుకుంటే ఐసీసీ లాంటి కీలక టోర్నీల్లోనూ సులువుగా పరుగులు చేయవచ్చు. ఒత్తిడికి గురికాకుండా నా ఫెవరెట్ షాట్ ఆడేందుకు యత్నిస్తా. నిజం చెప్పాలంటే ఎక్కువగా ఆలోచించడం వల్ల ప్రయోజనం ఉండదు.
ఐపీఎల్‌ను మినహాయిస్తే ఆస్ట్రేలియాతో సిరీస్‌లోనూ రాణించాను. ఓ ఫార్మాట్ నుంచి మరో ఫార్మాట్‌కు మారేందుకు ఏ ఇబ్బంది లేదు. వన్డే ప్రపంచ కప్ కోసం సన్నద్ధమవుతున్నాం. ప్రస్తుతం భారత బౌలింగ్ అటాక్ బాగుందని మాజీలు చెబుతున్నారు. నిజానికి మా బౌలర్లు అందుకు అర్హులు. జస్ప్రిత్ బుమ్రా, భువనేశ్వర్ కుమార్, మహ్మద్ షమీతో పాటు హార్ధిక్ పాండ్యా ఉండటం అదనపు బలం. నాణ్యమైన స్పిన్నర్లున్నారు. నాతో పాటు విరాట్ కోహ్లీ, ఎంఎస్ ధోనీ, రోహిత్ శర్మ లాంటి బ్యాట్స్‌మెన్లతో జట్టు ఇప్పుడు సమతూకంగా ఉంది.
Read: ధోని చిట్కాలు బెడిసికొట్టాయి: కుల్దీప్ యాదవ్
ప్రపంచ కప్ లాంటి కీలక టోర్నీలకు టాలెంట్‌తో పాటు అనుభవం అవసరమని నమ్ముతాను. అవసరమైన సమయాలలో మేం నలుగురం (కోహ్లీ, ధోనీ, రోహిత్, నేను) యువ ఆటగాళ్లకు తగిన సూచనలు, సలహాలు ఇస్తూ ముందుకెళ్తాం. ఏ పరిస్థితులైనా ఎదుర్కొనేందుకు సిద్ధంగా ఉన్నామని’ శిఖర్ ధావన్ వివరించాడు.